Document ID: 32012D0029

VYKONÁVACIE ROZHODNUTIE KOMISIE
z 13. januára 2012
o súlade normy EN 60065:2002/A12:2011 „Audioprístroje, videoprístroje a podobné elektronické prístroje. Požiadavky na bezpečnosť“ a normy EN 60950-1:2006/A12:2011 „Zariadenia informačných technológií. Bezpečnosť. Časť 1: Všeobecné požiadavky“ s požiadavkou všeobecnej bezpečnosti smernice Európskeho parlamentu a Rady 2001/95/ES a o uverejnení odkazov na tieto normy v Úradnom vestníku Európskej únie
[oznámené pod číslom K(2012) 55]
(Text s významom pre EHP)
(2012/29/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Európskeho parlamentu a Rady 2001/95/ES z 3. decembra 2001 o všeobecnej bezpečnosti výrobkov (1), a najmä na jej článok 4 ods. 2 prvý pododsek,
po porade so stálym výborom zriadeným v súlade s článkom 5 smernice Európskeho parlamentu a Rady 98/34/ES z 22. júna 1998 o postupe pri poskytovaní informácií v oblasti technických noriem a predpisov, ako aj pravidiel vzťahujúcich sa na služby informačnej spoločnosti (2),
keďže:
(1)
V článku 3 ods. 1 smernice 2001/95/ES sa od výrobcov požaduje uvádzať na trh len bezpečné výrobky.
(2)
Podľa článku 3 ods. 2 druhého pododseku smernice 2001/95/ES sa vychádza z toho, že výrobok je bezpečný, pokiaľ ide o riziká a kategórie rizík, na ktoré sa vzťahujú príslušné vnútroštátne normy, ak zodpovedá nezáväzným vnútroštátnym normám transponujúcim európske normy, na ktoré Komisia v súlade s článkom 4 ods. 2 uvedenej smernice uverejnila odkazy v Úradnom vestníku Európskej únie.
(3)
V súlade s článkom 4 ods. 1 smernice 2001/95/ES európske orgány pre normalizáciu stanovujú európske normy na základe mandátov určených Komisiou.
(4)
V súlade s článkom 4 ods. 2 smernice 2001/95/ES Komisia uverejňuje odkazy na takéto normy.
(5)
Komisia 28. septembra 2009 udelila európskym normalizačným orgánom mandát M/452 na vypracovanie európskej bezpečnostnej normy stanovujúcej požiadavky na ochranu proti nadmernému akustickému tlaku z osobných hudobných prehrávačov a mobilných telefónov s funkciou prehrávania hudby.
(6)
Európsky výbor pre normalizáciu v elektrotechnike (Cenelec) prijal 24. januára 2011 normu EN 60065:2002/A12:2011 „Audioprístroje, videoprístroje a podobné elektronické prístroje. Požiadavky na bezpečnosť“ a normu EN 60950-1:2006/A12:2011 „Zariadenia informačných technológií - Bezpečnosť - Časť 1: Všeobecné požiadavky“ ako reakciu na mandát Komisie.
(7)
Normy EN 60065:2002/A12:2011 a EN 60950-1:2006/A12:2011 spĺňajú mandát M/452 a sú v súlade s požiadavkou všeobecnej bezpečnosti, uvedenou v smernici 2001/95/ES. Odkazy na ne by sa mali uverejniť v Úradnom vestníku Európskej únie.
(8)
Opatrenia stanovené v tomto rozhodnutí sú v súlade so stanoviskom výboru zriadeného podľa smernice 2001/95/ES,
PRIJALA TOTO ROZHODNUTIE:
Článok 1
Norma EN 60065:2002/A12:2011 „Audioprístroje, videoprístroje a podobné elektronické prístroje. Požiadavky na bezpečnosť“ a norma EN 60950-1:2006/A12:2011 „Zariadenia informačných technológií - Bezpečnosť - Časť 1: Všeobecné požiadavky“ spĺňajú požiadavku všeobecnej bezpečnosti stanovenú v smernici 2001/95/ES, pokiaľ ide o riziká, na ktoré sa vzťahujú.
Článok 2
Odkazy na normy EN 60065:2002/A12:2011 a EN 60950-1:2006/A12:2011 sa uverejnia v časti C Úradného vestníka Európskej únie.
Článok 3
Toto rozhodnutie je určené členským štátom.
V Bruseli 13. januára 2012

Labels: 12
7
3